ชวนทำความดีด้วยหัวใจ เฉลิมพระเกียรติพระราชินี
เนื่องในโอกาสวันเฉลิมพระชนมพรรษา สมเด็จพระนางเจ้าสุทิดา พัชรสุธาพิมลลักษณ พระบรมราชินี ในวันที่ 3 มิถุนายนนี้ ไม่เพียงสร้างความปลาบปลื้มแก่พสกนิกรชาวไทย แต่ด้วยพระจริยวัตรอันงดงาม ยิ่งทำให้ชาวไทยต่างรู้สึกรักสมเด็จพระนางเจ้าฯ พระบรมราชินี,ในวันแห่งมงคลนี้รัฐบาลจัดกิจกรรมเฉลิมพระชนมพรรษา พระราชินี ทั้งส่วนกลาง-ภูมิภาค เชิญชวนประชาชนประดับพระฉายาลักษณ์ และผ้าระบายสีม่วง และสีเหลือง ตามสถานที่ อาคารบ้านเรือน ตั้งแต่วันที่ 1–10 มิ.ย.2562,ทั้งยังจัดกิจกรรม จิตอาสาพัฒนา คู คลอง เพื่อถวายเป็นพระราชกุศล พร้อมกันทั่วประเทศ ซึ่งเป็นโครงการตามแนวพระราโชบายที่ส่งเสริมพัฒนาสิ่งแวดล้อม และคุณภาพชีวิตที่ดีของประชาชนอย่างยั่งยืน,อีกทั้งหน่วยงานระดับกระทรวง ทบวง กรม ก็มีกิจกรรมเฉลิมพระชนมพรรษา พระราชินี เพื่อถวายเป็นพระราชกุศล ที่มีมากมายหลายโครงการ สุรพล ชามาตย์ รองปลัดกระทรวงอุตสาหกรรม ในฐานะ ผอ.ศูนย์จิตอาสากระทรวงอุตสาหกรรม เล่าว่า ในปีนี้มีการดำเนินโครงการ จิตอาสาพิทักษ์โบราณสถาน เพื่อเฉลิมพระเกียรติในปีมหามงคลพระราชพิธีบรมราชาภิเษก และเทิดพระเกียรติสมเด็จพระนางเจ้าฯ พระบรมราชินี เนื่องในโอกาสวันเฉลิมพระชนมพรรษา ในวันที่ 3 มิ.ย.นี้,สืบเนื่องจากประเทศไทยมีโบราณสถาน หรือศาสนสถานตั้งอยู่ทุกจังหวัด ที่ล้ำค่าไม่สามารถประเมินราคาเป็นตัวเงินได้ บางแห่งเก่าแก่อายุมากกว่า 100 ปี ไม่มีการบูรณะปรับปรุงซ่อมแซม โดยเฉพาะอุปกรณ์เครื่องใช้ไฟฟ้าประเภทสายไฟ ถูกใช้มานาน ไม่เคยได้รับการเปลี่ยนใหม่,สุ่มเสี่ยงเกิดเหตุเพลิงไหม้ ดั่งเช่น อาสนวิหารนอเทรอดาม ศาสนสถานสำคัญของประเทศในกรุงปารีส สร้างความเศร้าโศกกับเหตุการณ์ที่เกิดขึ้นมาแล้ว,โครงการนี้เริ่มตั้งแต่วันที่ 3 มิ.ย.2562 สิ้นสุดวันที่ 31 ก.ค.2563 นำร่องในพื้นที่ 4 จังหวัดชายแดนภาคใต้ ได้แก่ จ.สงขลา นราธิวาส ปัตตานี ยะลา ในจังหวัดละ 42 แห่ง รวม 168 แห่ง เพื่อเทิดพระเกียรติสมเด็จพระนางเจ้าฯ พระบรมราชินี จากนั้นดำเนินการโครงการต่อใน 77 จังหวัด จังหวัดละ 69 แห่ง รวม 5,313 แห่ง,ผู้ปฏิบัติในการดำเนินงานครั้งนี้ ส่วนใหญ่เป็น จิตอาสา ที่มีประจำอยู่ในทุกจังหวัด,มีการแต่งตั้งคณะกรรมการจิตอาสาพิทักษ์โบราณสถานประจำจังหวัด โดยมีผู้ว่าราชการจังหวัดเป็นประธาน รับสมัครจิตอาสาวิศวกรไฟฟ้า ช่างเทคนิค ทั้งภาครัฐและเอกชน เข้าร่วมโครงการสำรวจวัดพระอารามหลวง มัสยิด โบสถ์คริสต์ และโบราณสถานในพื้นที่,สาระสำคัญเพื่อเสริมสร้างความปลอดภัย และลดความเสี่ยง ที่อาจก่อให้เกิดอัคคีภัยจากระบบไฟฟ้า อาคารและสิ่งก่อสร้าง ป้องกันความสูญเสียด้านชีวิต และทรัพย์สินของพระอารามหลวง มัสยิด โบสถ์คริสต์ และโบราณสถานที่สำคัญในพื้นที่ต่างๆ,และยังสามารถส่งเสริมสร้างจิตสำนึก ความสามัคคีของประชาชน มีส่วนร่วมมือ ร่วมใจ เราทำดีด้วยหัวใจ ดูแลรักษาสถานที่สำคัญของชุมชนในพื้นที่,ถวายเป็นพระราชกุศลแด่พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี เนื่องในปีแห่งมหามงคลนี้,เช่นเดียวกับพสกนิกรชาวไทย ศักดา สัจจะมิตร อายุ 70 ปี คนไทยเชื้อสายอินเดีย ขอทำความดีด้วยหัวใจ เพื่อถวายเป็นพระราชกุศล เนื่องในโอกาสวันเฉลิมพระชนมพรรษาสมเด็จพระนางเจ้าฯ พระบรมราชินี พสกนิกรต่างปลื้มปีติยินดี และชื่นชมโสมนัส ในพระบุญญาบารมีที่ทรงได้รับการสถาปนาเฉลิมพระเกียรติยศเป็นสมเด็จพระนางเจ้าฯ พระบรมราชินี พระเกียรติยศสมบูรณ์ตามโบราณราชประเพณี,ใต้ฝ่าละอองธุลีพระบาท ทรงปฏิบัติพระราชกรณียกิจ เป็นอเนกประการปฏิบัติงาน ถวายแด่พระบาทสมเด็จพระเจ้าอยู่หัว ด้วยพระราชวิริยอุตสาหะ และความจงรักภักดีทั้งมีพระปรีชาสามารถด้านการทหารเป็นที่ประจักษ์,ในฐานะพสกนิกร จะขอทำความดีทุกอย่างเท่าที่ทำได้ เพราะที่ผ่านมาตลอดชีวิตอุทิศตนให้กับงานช่วยเหลือสังคมมานาน 30 กว่าปี เพื่อตอบแทนคุณของแผ่นดิน ล่าสุดบริจาคเครื่องฟอกไตให้โรงพยาบาล ขาดแคลนจำนวนหนึ่ง ถวายเป็นพระราชกุศลแด่พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี ยิ่งในปีนี้เป็นปีแห่งมหามงคล จะพยายามทำสิ่งดีให้สังคมมากกว่าเดิมอีก และขอเป็นส่วนหนึ่งในการสร้างให้เกิดความรักสามัคคีของคนในชาติ รวมถึงร่วมเป็นพลเมืองดี ทำให้ประเทศเดินหน้าเจริญรุ่งเรือง,ทว่าการทำความดีมีหลายรูปแบบ สามารถเริ่มจากตัวเอง ทำตัวให้เป็นคนดีของครอบครัว จากนั้นค่อยเอื้อเฟื้อเผื่อแผ่ต่อบุคคลอื่น และยอมเสียสละต่อส่วนรวม เพราะเป็นคุณธรรมสำคัญที่คนในสังคม ควรยึดถือ หากนำมาปฏิบัติต่อกันจะช่วยสังคมไทยอยู่ร่วมกันอย่างมีความสุข ทุกคนต่างมีน้ำใจ ช่วยเหลือเกื้อกูลซึ่งกันและกัน,นำมาสู่เกิดเป็นความรัก ความสามัคคี สังคมก็ย่อมเข้มแข็ง มีความปลอดภัย และน่าอยู่ขึ้น,ในชีวิตนี้ขออุทิศตนถวายแด่ความจงรักภักดีต่อชาติ ศาสน์ กษัตริย์ คือการแสดงออกถึงการเป็นพลเมืองดีของชาติ ธำรงไว้ซึ่งความเป็นชาติไทย ศรัทธายึดมั่นในศาสนา และเคารพเทิดทูนสถาบันพระมหากษัตริย์,อีกคนหนึ่งที่มุ่งหมายทำดีด้วยหัวใจ ภิเษก ทองอรุณศรี อายุ 71 ปี ชาวจังหวัดพิษณุโลก บอกว่า ในอดีตปู่และย่าเป็นชาวจีน อพยพเข้ามาอาศัยทำมาหากินอยู่ในผืนแผ่นดินไทย และอยู่ใต้ร่มพระบรมโพธิสมภาร ตั้งแต่ในหลวง รัชกาลที่ 6 สมัยเด็กๆพ่อและแม่สั่งสอนให้รักแผ่นดินนี้ ที่ได้ให้เป็นแหล่งที่พักอาศัย จนครอบครัวมีอยู่มีกิน ทำให้สำนึกในพระมหากรุณาธิคุณ และซาบซึ้งในพระเมตตา,รู้สึกดีใจ และเป็นบุญวาสนาที่ได้เกิดบนผืนแผ่นดินไทย มีพระมหากษัตริย์เป็นสถาบันหลัก และศูนย์รวมจิตใจของคนไทยทั้งชาติ,ในปีมหามงคลพระราชพิธีบรมราชาภิเษก และเทิดพระเกียรติสมเด็จพระนางเจ้าฯ พระบรมราชินี ขอทำความดีตลอดปี เพื่อเป็นการแสดงออกถึงความจงรักภักดีต่อพระบาทสมเด็จพระเจ้าอยู่หัว และเทิดพระเกียรติสมเด็จพระนางเจ้าฯ พระบรมราชินี,การแสดงออกถึงความจงรักภักดี สามารถทำได้ทุกเมื่อทุกเวลา เริ่มจากตัวเอง คือรักษาศีล 5 ข้อ ลด ละ เลิก ด้วยการทำดีอย่างบริสุทธิ์จริงใจ ให้เกิดเป็นมงคลต่อชีวิต เช่น ตื่นตอนเช้านั่งสมาธิ ตั้งจิตภาวนาแผ่เมตตาให้บ้านเมืองมีความสงบร่มเย็น,สิ่งสำคัญต้องมีความรู้รักสามัคคี ทุกคนทุกฝ่ายร่วมมือร่วมใจกัน ระดมความคิด สร้างสรรค์ความสุข ความเจริญมั่นคง มุ่งมั่นทำความดีสร้างความเจริญแก่บ้านเมือง และต้องมองประโยชน์ส่วนรวมมากกว่าส่วนตัว ทั้งยังช่วยกันคนละไม้คนละมือ พัฒนาประเทศชาติให้ก้าวหน้าต่อไป,เนื่องในโอกาสมหามงคลเฉลิมพระชนมพรรษา สมเด็จพระนางเจ้าฯ พระบรมราชินี เหล่าพสกนิกรมีความปลาบปลื้มปีติยินดี พร้อมใจชวนกันทำความดีด้วยหัวใจ เฉลิมพระเกียรติ พระราชินี,พร้อมกันนี้ขอถวายพระพรชัยมงคลขอให้พระองค์ทรงพระเจริญ มีพลานามัยสมบูรณ์แข็งแรง มีพระชนมายุยิ่งยืนนานเป็นร่มโพธิ์ร่มไทรแก่ปวงชนชาวไทยตลอดไป
เนื่องในโอกาสวันเฉลิมพระชนมพรรษา สมเด็จพระนางเจ้าสุทิดา พัชรสุธาพิมลลักษณ พระบรมราชินี ในวันที่ 3 มิถุนายนนี้ ไม่เพียงสร้างความปลาบปลื้มแก่พสกนิกรชาวไทย
จิตอาสาพัฒนา คู คลอง,ชวนทำความดี,เฉลิมพระเกียรติพระราชินี,จิตอาสา,ศักดา สัจจะมิตร,กรุงปารีส,สกู๊ปหน้า1,ข่าวทั่วไป